Návrh

VYHLÁŠKA
Ministerstva spravodlivosti Slovenskej republiky

z ... marca 2004
o odmenách a náhradách advokátov za poskytovanie právnych služieb 

Ministerstvo spravodlivosti Slovenskej republiky podľa § 83 zákona č. 586/2003 Z.z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov ustanovuje:

PRVÁ ČASŤ
VŠEOBECNÉ USTANOVENIA 
§ 1
(1)	Advokát  poskytuje  právne služby za odmenu, ktorej výška  a   spôsob určenia sa spravujú ustanoveniami tejto vyhlášky. Advokát má nárok aj na náhradu hotových výdavkov a náhradu za stratu času v rozsahu a výške určenej touto vyhláškou.
(2)	Odmena advokáta sa určuje  na základe dohody  medzi advokátom a jeho klientom  ( ďalej len „zmluvná odmena“ ); ak nedôjde k dohode, na určenie odmeny advokáta sa použijú ustanovenia tejto vyhlášky o tarifnej  odmene.
(3)	Pri určení výšky trov konania, ktorú priznáva klientovi súd alebo iný oprávnený orgán sa odmena advokáta určí podľa sadzieb a za podmienok uvedených v tejto vyhláške. Ustanovenia o zmluvnej odmene sa nepoužijú.
(4)	Ustanovenia tejto vyhlášky sa použijú aj na právnu pomoc poskytovanú advokátom na základe ustanovenia  na to oprávneným orgánom.
(5)	V odmene sú zahrnuté aj odmeny za administratívne práce a iné práce vykonané v súvislosti s poskytovaním právnych služieb.
(6)	Advokát môže poskytnúť právne služby bezplatne, len ak ide o informatívnu poradu, alebo za podmienok určených Predsedníctvom Slovenskej advokátskej komory.

DRUHÁ ČASŤ
ODMENA ADVOKÁTA 
Prvá hlava
Zmluvná odmena
§ 2
 Základné ustanovenia
(1)	Pri uzatváraní zmluvy o poskytnutí právnych služieb môže advokát dohodnúť s klientom spôsob a výšku zmluvnej odmeny. Výška zmluvnej odmeny musí byť v súlade s dobrými mravmi.
(2)	Zmluvná odmena sa určuje
a)	podľa počtu hodín účelne vynaložených na vybavenie veci (hodinová odmena),
b)	paušálnou sumou (paušálna odmena),
c)	podielom na hodnote veci (podielová odmena),
d)	tarifnou odmenou dohodnutou inak ako základnou sadzbou tarifnej odmeny ( § 9 ).
(3)	Spôsoby určenia zmluvnej odmeny podľa odseku 1 môžu byť kombinované.
(4)	Advokát môže oboznámiť verejnosť s výškou svojich zmluvných odmien, nie však prostredníctvom hromadných informačných prostriedkov.

 Hodinová odmena 
§ 3
Hodinová odmena môže byť dohodnutá určením počtu hodín potrebných na poskytnutie právnej služby. Pri poskytovaní jednoduchej právnej služby môže advokát s klientom dohodnúť hodinovú odmenu delenú na začaté štvrťhodiny.

§ 4
(1)	Ak sa dohodne advokát s klientom na hodinovej odmene, informuje ho o predpokladanom čase právnej služby  a  upozorní ho vopred na potrebné prekročenie pôvodne predpokladaného času; inak sa nemôže domáhať tej časti odmeny advokáta, o ktorú bol pôvodne určený odhad prekročený.
(2)	Advokát pri vyúčtovaní predloží klientovi na jeho žiadosť časovú špecifikáciu práce.

Paušálna odmena 
§ 5

Paušálna odmena môže byť dohodnutá

a) za poskytovanie právnych služieb v určitom časovom období alebo na neurčitý čas,
b) za úplné vybavenie veci alebo súboru vecí.
§ 6

Ak neposkytuje advokát právne služby až do úplného vybavenia veci alebo súboru vecí alebo ak ich neposkytuje za celé dohodnuté obdobie, patrí mu pomerná časť dohodnutej paušálnej odmeny; na žiadosť klienta predloží klientovi pri vyúčtovaní špecifikáciu práce.

Podielová odmena
§ 7

Podielová odmena môže byť dohodnutá vo forme podielu na hodnote veci, ktorá je predmetom konania pred súdom alebo iným orgánom, ak je výsledok tohto konania podľa okolností prípadu veľmi neistý a advokát o tom klienta poučil.
§ 8

(1) Advokát má právo na dohodnutú podielovú odmenu len za predpokladu, že klient, s ktorým sa dohodol na poskytnutí právnych služieb za túto odmenu, mal plný úspech vo veci.

(2) Ak sa skončí konanie uvedené v § 7 len čiastočným úspechom klienta, advokát má právo na pomernú časť dohodnutej podielovej odmeny.

(3) Ak nemal klient ani čiastočný úspech vo veci, advokát má právo požadovať od klienta iba náhradu hotových výdavkov.

Druhá hlava
Tarifná odmena 

PRVÝ DIEL

Základné ustanovenia

§ 9

(1)	Základná sadzba tarifnej odmeny sa stanoví 
a)	na účely rozhodovania súdu o náhrade trov konania) podľa občianskeho súdneho poriadku  pre konanie v jednom stupni z peňažnej sumy, ktorá je predmetom konania, alebo podľa druhu prejednávanej veci,
b)	na účely rozhodovania orgánu činnom v trestnom konaní o odmene) advokáta v trestnom konaní za každý úkon právnej služby,
c)	za právne služby advokáta okrem zastupovania klienta v konaní podľa písmen a) a b) podľa hodnoty alebo druhu veci alebo práva ( ďalej len „tarifná hodnota“) a podľa počtu úkonov právnej služby.
(2)	V základnej sadzbe tarifnej odmeny podľa odseku 1 písm. a) sú zahrnuté všetky úkony právnej služby urobené advokátom okrem náhrady trov o ktorých rozhoduje súd podľa § 147 občianskeho súdneho poriadku.
(3)	Základná sadzba tarifnej odmeny sa môže znížiť alebo zvýšiť v prípadoch uvedených v tejto vyhláške.
DRUHÝ DIEL

Tarifná odmena advokáta  za zastupovanie klienta v občianskom súdnom konaní
Základná sadzba tarifnej odmeny  za konanie podľa tretej časti občianskeho súdneho poriadku

§ 10
(1)	Ak nie je ustanovené inak, základná sadzba tarifnej odmeny vo veci, kde predmetom konania je zaplatenie peňažnej sumy je
Alternatíva I.
do 1 000,- Sk			               1 500,- Sk
nad 1 000,- Sk do 5 000,- Sk 	               3 000,- Sk
nad 5 000,- Sk do 20 000,- Sk	   8 000,- Sk
nad 20 000,- Sk do 100 000,- Sk               8 000,- Sk + 10% zo sumy prevyšujúcej 20 000,- Sk
nad 100 000,- Sk do 500 000,- Sk           16 000,- Sk + 5% zo sumy prevyšujúcej 100 000,- Sk
nad 500 000,- Sk do 3 000 000,- Sk        36 000,- Sk + 3% zo sumy prevyšujúcej 500 000,- Sk
nad 3 000 000,- Sk                              111 000,- Sk + 1% zo sumy prevyšujúcej 3 000 000,- Sk

Alternatíva II.
do 1 000,- Sk			                     1 500,- Sk
od 1 000,- Sk do 5 000,- Sk 	                     3 000,- Sk
od 5 000,- Sk do 20 000,- Sk	                     8 000,- Sk
nad 20 000,- Sk do 100 000,- Sk                8 000,- Sk 
+ 1 000,- Sk za každých aj začatých 10 000,- Sk                prevyšujúcich sumu 20 000,- Sk
nad 100 000,- Sk do 500 000,- Sk               6 000,- Sk
+ 1 000,- Sk za každých aj začatých 20 000,- Sk    prevyšujúcich sumu 100 000,- Sk
nad 500 000,- Sk do 3 000 000,- Sk            36 000,- Sk
+ 1 500 Sk,- za každých aj začatých 50 000,- Sk              prevyšujúcej 500 000,- Sk
nad 3 000 000,- Sk                                      111 000,- Sk 
                                                                    + 1 000,- Sk za každých aj začatých 100 000,- Sk    	prevyšujúcich sumu 3 000 000,- Sk

(2)	Hodnota opakujúcich sa plnení sa určí súčtom hodnôt týchto plnení; na príslušenstvo pohľadávky alebo práva sa neprihliada. Ak ide o plnenie na čas dlhší ako päť rokov alebo na čas neurčitý, určí sa päťnásobkom hodnoty ročného plnenia.
(3)	Ak je predmetom konania plnenie na základe zmluvy, ktoré je vyjadrené v peniazoch, považuje sa za predmet konania suma uvedená v zmluve; to platí aj v prípade ak je predmetom konania vrátenie plnenia z neplatnej zmluvy alebo zrušenej zmluvy.
(4)	Ak je predmetom konania zmenka alebo šek a nejde o zaplatenie peňažnej sumy, považuje sa za predmet konania peňažná suma uvedená na zmenke alebo šeku; to platí aj v prípade ak predmetom konania je iný cenný papier na ktorom je uvedená menovitá hodnota. 
(5)	Ak je predmetom konania zrušenie a vysporiadanie podielového spoluvlastníctva považuje sa za predmet konania
a)	hodnota veci znížená o hodnotu podielu zastupovaného účastníka, ak návrh smeruje na prikázanie veci tomuto účastníkovi alebo na predaj veci,
b)	hodnota veci znížená o hodnotu podielov ostatných spoluvlastníkov, ak návrh smeruje na prikázanie veci ostatným spoluvlastníkom,
c)	hodnota veci, ak návrh smeruje na jej rozdelenie.
(6)	Vo veciach vyporiadania bezpodielového spoluvlastníctva manželov  je predmetom konania  polovica hodnoty jednotlivých vecí, pohľadávok a záväzkov, ktoré sa stali predmetom vyporiadania.
§ 11
(1)	Základná sadzba tarifnej odmeny vo veciach určenia platnosti alebo neplatnosti právnych úkonov, vo veciach určenia, či tu právny vzťah alebo právo je, alebo nie je,  je

a)	ak ide o právny vzťah  alebo právo k podniku		18 000,- Sk,
b)	ak ide o právny vzťah  alebo právo k nehnuteľnosti		15 000,- Sk,
c)	v ostatných prípadoch 					10 000,- Sk.

(2)	 Základná sadzba tarifnej odmeny vo veciach ochrany osobnosti, vo veciach ochrany  pred uverejňovaním informácií, ktoré sú zneužitím slobody prejavu podľa právnych predpisov o hromadných informačných prostriedkoch a vo veciach vyplývajúcich z uplatňovania práv a povinností podľa predpisov o ochrane osobných údajov   je 

a)	ak sa požaduje náhrada nemajetkovej ujmy			20 000,- Sk,
b)	v ostatných prípadoch						10 000,- Sk.

(3)	Základná sadzba tarifnej odmeny je 
a)	vo veciach starostlivosti o maloletých, osvojenia,
      pestúnskej starostlivosti, spôsobilosti na právne úkony,
     opatrovníckych, vyhlásenia za mŕtveho			  6 000,- Sk,

b)	vo veci rozvodu manželstva, určenia neplatnosti 
 manželstva, určenia či tu manželstvo je alebo nie je,
 o určení alebo popretí otcovstva 				  5 000,- Sk,

c)	v ostatných veciach upravených zákonom o rodine		  3 000,- Sk,

d)	vo veciach upravených Zákonníkom práce			  6 500,- Sk,

e)	vo veciach nájmu alebo vypratania nehnuteľnosti, bytu,
nebytového priestoru a určení či povinnosť vypratať byt
 je spojená s právom na bytovú náhradu			  5 500,- Sk,

f)	vo veci nahradenia prejavu vôle				  7 500,- Sk,

g)	vo veciach práv k cudzím veciam				  6 500,- Sk,

h)	vo veciach o niektorých otázkach obchodných
spoločností a družstiev					10 000,- Sk,

                   i)   vo veciach obchodného registra				  5 000,- Sk

(4)	Vo veciach uvedených v odsekoch 1 až 3 sa nepostupuje podľa § 10 ods. 1.

§ 12

Vo  veciach ktoré nie sú uvedené v § 10 a 11 je základná sadzba tarifnej odmeny 

a)	ak je príslušný okresný súd					 5 500,- Sk,

b)	v ostatných prípadoch						 7 500,- Sk.

Základná sadzba tarifnej odmeny  za konanie podľa druhej, štvrtej, piatej a šiestej časti občianskeho súdneho poriadku
§ 13
Vo veciach predbežného opatrenia je základná sadzba tarifnej odmeny  3 000,- Sk.
§ 14
(1)	Vo veciach odvolania a dovolania sa základná sadzba tarifnej odmeny  posudzuje  rovnako ako v konaní na súde prvého stupňa, ak nie je ustanovené inak.
(2)	Vo veciach obnovy konania je základná sadzba tarifnej odmeny 5 500,- Sk.
(3)	Vo veciach mimoriadneho dovolania je základná sadzba tarifnej odmeny 10 000,- Sk.

§ 15
Základná sadzba tarifnej odmeny je vo veci
a)	opravného prostriedku  proti rozhodnutiu správneho orgánu		           3 000,- Sk,
b)	žaloby proti rozhodnutiam a postupom správneho orgánu 		           4 000,- Sk.
c)	konania upraveného v štvrtej až šiestej hlave piatej časti 			5 000,- Sk
d)	konania upraveného v siedmej hlave piatej časti 				7 500,- Sk

§ 16
(1)	Základná sadzba tarifnej odmeny pri nariadení výkonu rozhodnutia je  
a)	ak ide o vymáhanie peňažnej sumy 		            50 % odmeny podľa § 10 ods. 1,

b)	ak ide o vypratanie								4 000,- Sk,

c)	v ostatných prípadoch výkonu rozhodnutia				            5 000,- Sk,

(2)	Základná sadzba tarifnej odmeny ak ide o výkon alebo zastavenie výkonu rozhodnutia je 3 000,- Sk

§ 17
Tarifná odmena v osobitných prípadoch
(1)	Ak súd odmietne žalobu, odvolanie, dovolanie alebo zastaví konanie, odvolacie konanie alebo dovolacie konanie patrí advokátovi tarifná odmena vo výške 50% základnej sadzby tarifnej odmeny, najviac 10 000,- Sk.
(2)	Ak je predmetom odvolania alebo dovolania len rozhodnutie o náhrade trov konania, o určení lehoty na plnenie, o predbežnej vykonateľnosti, o príslušenstve pohľadávky, alebo rozhodnutie procesnej povahy  tarifná odmena je 1 500,- Sk.
(3)	Ak advokát v konaní vykonal len jeden úkon právnej služby, znižuje sa  mu základná sadzba tarifnej odmeny o 50%. Ak advokát nevykonal žiaden úkon právnej služby nepatrí mu odmena.
(4)	Ak zastupoval advokát účastníka konania v mimoriadne náročnej alebo skutkovo zložitej veci, môže mu sudca zvýšiť základnú sadzbu tarifnej odmeny až o 100%, to neplatí ak je základná sadzba tarifnej odmeny určená podľa § 10 ods. 1.
(5)	Základná sadzba tarifnej odmeny sa zvýši o 20 %, ak advokát zastupuje v konaní v rovnakej veci spoločne dve alebo viac osôb.
(6)	Pri spojení dvoch alebo viacero vecí sa najvyššia základná sadzba tarifnej odmeny  zvyšuje o polovicu; základná sadzba tarifnej odmeny  za ostatné veci sa neprizná.
(7)	Ustanovenie odseku 6 sa nepoužije, ak je spojenie veci na spoločné prejednanie ustanovené zákonom. V takom prípade sa určí výška základnej sadzby tarifnej odmeny podľa veci, ktorej hodnota je najvyššia.
TRETÍ DIEL
Tarifná odmena advokáta za zastupovanie klienta v konaní o priestupkoch a v trestnom konaní

§ 18
Základná sadzba tarifnej odmeny  za konanie podľa zákona o priestupkoch a trestného poriadku
(1)	Pri zastupovaní v konaní o priestupkoch a obhajobe v trestnom konaní patrí advokátovi odmena za každý úkon právnej služby. 
(2)	Pri zastupovaní v konaní o priestupkoch  a obhajobe v trestnom konaní vo veciach, v ktorých súd prvého stupňa rozhoduje na neverejnom zasadnutí je základná sadzba tarifnej  hodnoty za jeden úkon právnej služby 500,- Sk.
(3)	Pri obhajobe v trestnom konaní, okrem vecí podľa odseku 2 je základnou sadzbou tarifnej odmeny za jeden úkon právnej služby ak ide o trestný čin, na ktorý zákon ustanovuje trest odňatia slobody ktorého horná hranica
a)	neprevyšuje jeden rok						500 Sk,-
b)	prevyšuje jeden rok a neprevyšuje päť rokov			750 Sk,-
c)	prevyšuje päť rok a neprevyšuje desať rokov			1 550 Sk,-
d)	prevyšuje desať rokov, alebo za ktorý možno 
uložiť výnimočný trest						2 150 Sk,-
(4)	 Na zákonné zníženie trestnej sadzby u mladistvých sa neprihliada.
(5)	 Na zákonné zvýšenie trestnej sadzby u obzvlášť nebezpečných recidivistov pri ukladaní trestu za viac trestných činov a pri ukladaní trestu podľa § 43 Trestného zákona sa prihliada.
(6)	 Na zmenu kvalifikácie trestného činu v trestnom konaní sa neprihliada.
ŠTVRTÝ DIEL
Tarifná odmena advokáta za právne služby
§ 19
(1)	Ak nie je ustanovené inak,  základná sadzba tarifnej  odmeny je za jeden úkon právnej služby z tarifnej hodnoty:

Alternatíva I.
do 5 000,- Sk                                           500,-Sk
nad 5 000,- Sk do 20 000,- Sk                 500,-Sk
    + 5% zo sumy prevyšujúcej 5 000,- Sk
nad 20 000,- Sk do 200 000,- Sk             1 250,- Sk 
   + 3% zo sumy prevyšujúcej 20 000,- Sk
nad  200 000,-Sk do 1 000 000,- Sk        6 650 Sk
                                                                 + 1% zo sumy prevyšujúcej 200 000,- Sk
nad 1 000 000,- Sk                                  14 650 Sk
                                                                 + 0.1 % zo sumy prevyšujúcej 1 000 000,- Sk
Alternatíva II.
do 5 000,- Sk                                           500,-Sk
nad 5 000,- Sk do 20 000,- Sk                 500,-Sk
+ 50,- Sk za každých aj začatých 1000,-Sk    prevyšujúcich sumu 5 000,- Sk
nad 20 000,- Sk do 200 000,- Sk             1 250,- Sk 
+ 300,- Sk za  každých aj začatých 10 000,-Sk         prevyšujúcich sumu 20 000,- Sk
nad  200 000,-Sk do 1 000 000,- Sk        6 650 Sk
+ 500,- Sk za  každých aj začatých 50 000,-Sk         prevyšujúcich sumu 200 000,- Sk
nad 1 000 000,- Sk                                  14 650 Sk
+ 100,- Sk za  každých aj začatých 100 000,-Sk          prevyšujúcich sumu 1 000 000,- Sk

(2)	Ak nie je ustanovené inak, považuje sa za tarifnú hodnotu výška peňažného plnenia alebo cena veci alebo práva, ktorých sa právna služba týka, určená pri začatí poskytnutia právnej služby; za cenu práva sa považuje aj hodnota pohľadávky a hodnota záväzku.
(3)	Ak je predmetom právnej služby opakujúce sa plnenie, tarifná hodnota sa určí súčtom hodnôt týchto plnení; ak ide o plnenie na čas dlhší ako päť rokov  alebo o plnenie na čas neurčitý, tarifnou hodnotou je päťnásobok  ročného plnenia.
(4)	Pre výkon rozhodnutia alebo exekúciu na opakujúce sa plnenia sú tarifnou hodnotou splátky, ktoré sú zročné v čase podania návrhu na výkon rozhodnutia alebo vykonanie exekúcie.
(5)	Vo veciach zrušenia a vyporiadania podielového spoluvlastníctva je tarifnou hodnotou cena požadovaného podielu.
(6)	Vo veciach vyporiadania bezpodielového spoluvlastníctva  manželov je tarifnou hodnotou polovica hodnoty všetkých vecí, pohľadávok a záväzkov, ktoré sú predmetom vyporiadania.
(7)	Za správu majetku patrí tarifná odmena vo výške 10% hrubého ročného príjmu zo spravovaného majetku.
                                                    § 20
(1)	Základná sadzba tarifnej odmeny za jeden úkon právnej služby je 500,- Sk
a)	ak nie je možné hodnotu veci alebo práva vyjadriť v peniazoch alebo ak ju možno zistiť len s nepomernými ťažkosťami,
b)	vo veciach starostlivosti o maloleté deti, osvojenia, pestúnskej starostlivosti, spôsobilosti na právne úkony,  opatrovníckych, vyhlásenia za mŕtveho  a vo veciach nárokov fyzických osôb týkajúcich sa sociálneho zabezpečenia, dôchodkového, nemocenského a všeobecného zdravotného poistenia.
(2)	Základná sadzba tarifnej odmeny za jeden úkon právnej služby je 850,- Sk vo veciach
a)	určenia platnosti alebo neplatnosti právnych úkonov, vo veciach či tu právny vzťah alebo právo je alebo nie je, ak nie je možné určiť hodnotu veci alebo práva podľa § 19 ods. 1,
b)	zriadenia alebo zrušenia vecného bremena a ďalších práv a povinností z vecného bremena vyplývajúcich,
c)	žalôb na určenie prejavu vôle ak nie možné určiť  hodnotu podľa § 19 ods. 1,
d)	nájmu nebytových priestorov, stavieb a pozemkov  ak nejde o peňažné plnenie,
e)	ochrany osobnosti, osobných autorských práv, práv podľa zákona tlačového ak sa neuplatňuje právo na náhradu nemajetkovej ujmy. Ak je uplatnené aj právo na náhradu nemajetkovej ujmy základná sadzba tarifnej odmeny za jeden úkon právnej služby je 1 550,- Sk,
f)	žalôb a opravných prostriedkov proti rozhodnutiam orgánov verejnej správy a správnych orgánov  s výnimkou vecí podľa odseku 1 písm. b).

(3)	Základná sadzba tarifnej odmeny za jeden úkon právnej služby je 1 250,- Sk vo veciach zastupovania pred Ústavným súdom Slovenskej republiky, ak predmet sporu nie je možné oceniť peniazmi; v ostatných prípadoch sa základná sadzba tarifnej odmeny určí podľa § 19 odsek 1.

§ 21
Zvýšenie alebo zníženie odmeny
(1)	Advokát môže zvýšiť základnú sadzba tarifnej  odmeny na trojnásobok, ak v rámci poskytovania právnej služby ide o úkony mimoriadne obtiažne, časovo náročné, vyžadujúce znalosť cudzieho práva, alebo znalosť cudzieho jazyka.
(2)	Advokát môže znížiť základnú sadzbu tarifnej  odmeny  až na polovicu.
(3)	Základná sadzba tarifnej odmeny sa zníži o 20%, ak ide o spoločné úkony pri zastupovaní dvoch alebo viacerých osôb.
(4)	Pri spojení dvoch alebo viacerých vecí sa základná sadzba tarifnej odmeny  určenej z hodnoty  veci s najvyššou hodnotou  zvyšuje o polovicu základnej sadzby tarifnej  odmeny, ktorá by advokátovi patrila v ostatných spojených veciach.
(5)	Ustanovenie odseku 4 sa nepoužije ak spojenie vecí na spoločné prejednanie vyplýva zo zákona. V takej veci sa určí výška tarifnej odmeny podľa veci, ktorej hodnota je najvyššia.
(6)	Ak Slovenská advokátska komora určila na poskytnutie právnej služby advokáta tomu kto je sociálne odkázaný, môže zároveň určiť, že základná sadzba tarifnej  odmeny sa primerane zníži, alebo  právna služba bude poskytnutá bezplatne.

PIATY DIEL
Úkony právnej služby

§ 22
(1)	Odmena vo výške základnej sadzby tarifnej odmeny patrí za každý z týchto úkonov právnej služby:

a)	prevzatie a príprava zastúpenia alebo obhajoby vrátane prvej porady s klientom,
b)	ďalšia porada alebo rokovanie s klientom za každú aj začatú hodinu, 
c)	písomné podanie na súd alebo iný orgán, alebo protistrane týkajúce sa veci samej,
d)	účasť pri vyšetrovacom úkone, pri oboznámení s výsledkami vyšetrovania, vyhľadávania a za konanie pred súdom alebo iným orgánom, a to za každé začaté dve hodiny a za každý úkon osobitne,
e)	vypracovanie právneho rozboru veci,
f)	rokovanie s protistranou, a to za každú aj začatú hodinu,
g)	návrh na predbežné opatrenie, ak dôjde k nemu pred začatím konania, odvolanie proti rozhodnutiu o predbežnom opatrení, návrh na obnovu konania, odvolanie, dovolanie, sťažnosť proti rozhodnutiu o návrhu na obnovu konania, podnet na podanie sťažnosti pre porušenie zákona,
h)	vypracovanie listiny o právnom úkone alebo jej podstatné prepracovanie.

(2)	Odmena vo výške jednej polovice základnej sadzby tarifnej odmeny patrí za každý z týchto úkonov právnej služby:
a)	návrh na predbežné opatrenie, ak dôjde k nemu po začatí konania, návrh na zabezpečenie dôkazu alebo dedičstva,
b)	návrh na opravu odôvodnenia rozhodnutia, na odstránenie následkov zmeškania a na zmenu rozhodnutia o plnení v splátkach,
c)	odvolanie proti rozhodnutiu, ak nejde o rozhodnutie vo veci samej, a vyjadrenie k takému odvolaniu,
d)	návrhy a sťažnosti vo veciach, v ktorých sa rozhoduje na verejnom zasadaní, s výnimkou návrhu na obnovu konania,
e)	účasť na verejnom zasadaní, ak nejde o odvolanie alebo obnovu konania,
f)	ak ide o výkon rozhodnutia alebo exekúciu, prevzatie a prípravu zastúpenia, návrh na začatie konania, vyjadrenie k takémuto návrhu, zastupovanie na pojednávaní, odvolanie proti rozhodnutiu a vyjadrenie k takému odvolaniu.
(3)	Za zastúpenie alebo obhajobu na pojednávaní, pri ktorom došlo iba k vyhláseniu rozhodnutia, patrí polovica odmeny. Za zastúpenie a obhajobu na pojednávaní, ktoré bolo odročené bez prejednania veci, patrí len štvrtina odmeny.
(4)	Za úkony právnej služby, ktoré nie sú uvedené v odsekoch 1 a 2 , patrí odmena ako za úkony, ktoré sú im svojou povahou a účelom najbližšie.

TRETIA ČASŤ

HOTOVÉ VÝDAVKY A NÁHRADA ZA STRATU ČASU

§ 23

Advokát má popri nároku na odmenu aj nárok 
a)	na náhradu hotových výdavkov účelne a preukázateľne vynaložených v súvislosti s poskytovaním právnych služieb, najmä na súdne poplatky a iné poplatky, cestovné a telekomunikačné výdavky a výdavky za znalecké posudky, preklady a odpisy,
b)	 na náhradu za stratu času (§ 25).
§ 24
(1)	Advokát sa môže dohodnúť s klientom na druhu a výške niektorých hotových výdavkov, ktorých vynaloženie sa predpokladá v súvislosti s poskytovaním právnych služieb.
(2)	Ak sa advokát dohodne s klientom na zmluvnej odmene, môže sa s ním dohodnúť aj na paušálnej sume, ako náhrade všetkých alebo niektorých hotových výdavkov, ktorých vynaloženie sa predpokladá v súvislosti s poskytovaním právnych služieb. Klient potom nemôže požadovať pri vyúčtovaní špecifikáciu týchto hotových výdavkov.
(3)	Od klienta možno požadovať na náhradu výdavkov na miestne telekomunikačné výdavky a miestne prepravné vo výške 100,- Sk za každý úkon právnej služby. Túto sumu môže advokát požadovať aj vtedy, ak sa na jej náhrade s klientom osobitne nedohodol.
(4)	Na účely rozhodovania súdu o náhrade trov konania1) podľa občianskeho súdneho poriadku  patrí advokátovi náhrada výdavkov na miestne telekomunikačné výdavky a miestne prepravné vo výške 500,- Sk za celé konanie v jednom stupni.
(5)	Na výšku náhrady cestovných výdavkov sa vzťahujú osobitné predpisy,) ak táto vyhláška neustanovuje inak.

§ 25
(1)	Pri úkonoch právnej služby vykonávaných v mieste, ktoré nie je sídlom advokáta, za čas strávený cestou do tohto miesta a späť patrí advokátovi náhrada za stratu času vo výške 50,- Sk za každú aj začatú polhodinu.
(2)	Ak sa cesta podľa odseku 1 týka vykonania úkonov pre viacerých klientov, výška náhrady určená podľa odseku 1 sa pomerne rozdelí medzi jednotlivých klientov.

ŠTVRTÁ ČASŤ

SPOLOČNÉ, PRECHODNÉ
A ZÁVEREČNÉ USTANOVENIA 

§ 26
Pri posudzovaní oprávnenosti poskytnutia bezplatnej právnej služby (§ 1 ods. 6) sa prihliadne na osobné pomery alebo majetkové pomery klienta alebo na iné dôvody hodné osobitného zreteľa.
§ 27
(1)	Pri určení trov konania, ktorých náhrada sa priznáva proti inej fyzickej osobe alebo právnickej osobe, výška odmeny advokáta sa určí podľa ustanovení tejto vyhlášky o tarifnej odmene advokáta za zastupovanie klienta v občianskom súdnom konaní. Advokát na túto skutočnosť upozorní klienta pri rokovaní o zmluvnej odmene.
(2)	Ustanovenie odseku 1 prvej vety sa vzťahuje aj na výšku odmeny advokáta ustanoveného oprávneným orgánom.
(3)	Ak je advokát platiteľom dane z pridanej hodnoty, zvyšuje sa odmena určená podľa § 18 až 22 o daň z pridanej hodnoty.
§ 28
(1)	Advokát sa môže dohodnúť s klientom, ktorý je devízovým cudzozemcom, na zmluvnej odmene v takej výške, aká je obvyklá v štáte jeho bydliska (sídla) alebo aká sa obvykle požaduje za obdobné právne služby v cudzine.
(2)	Ak je predmetom konania nárok na zaplatenie v cudzej mene a ak nebránia tomu osobitné predpisy,) môže byť odmena advokáta dohodnutá aj v tejto mene.
(3)	Na dohodu podľa odsekov 1 a 2 sa neprihliada pri určovaní trov konania, ktorých náhrada sa priznáva inej fyzickej osobe alebo právnickej osobe. Advokát na túto skutočnosť klienta upozorní.
§ 29

 	Za  úkony  právnych  služieb  vykonané  pred  dňom  nadobudnutia  účinnosti  tejto vyhlášky patrí advokátovi odmena podľa doterajších predpisov.

§ 30
Alternatíva I.
Odmena vypočítaná podľa tejto vyhlášky sa zaokrúhľuje na celé slovenské desaťkoruny smerom nahor.
Alternatíva II.
Úprava nie je potrebná a a uvedený paragraf sa vypúšťa
§ 31
Zrušuje sa vyhláška Ministerstva spravodlivosti Slovenskej republiky č. 162/2002 Z.z.. o odmenách a náhradách advokátov za poskytovanie právnej pomoci.
§ 32

Táto vyhláška nadobúda účinnosť 1. apríla 2004. 

Daniel Lipšic